
Introducere 


În relaţiile internaţionale, pentru a se înțelege 
pe deplin anumite evenimente (legături şi acor- 
duri politice între două sau mai multe state, con- 
flicte, decizii s.a.) este, în opinia noastră, super- 
ficial să tratăm un fenomen doar din punct de 
vedere politic sau economic, fără a se ţine cont şi 
de aspectele culturale şi identitare. De pildă, în 
vederea problematicii privind Uniunea Europeană 
şi scenariul formării unui singur stat european 
(Statele Unite ale Europei) la care să contribuie 
cu efective militare şi cu finanţare fiecare stat în 
parte, este necesar să analizăm istoria şi evoluţia 
Europei nu doar la nivel politic, limitându-ne nu- 
mai la tratate, parteneriate încheiate de-a lungul 
timpului, la conflicte militare începute şi terminate, 
ci trebuie să ţinem cont şi de faptul că fiecare 
naţiune are o limbă proprie, o identitate proprie, o 
cultură diferită de a alteia, lucru ce face ca dife- 
renţele dintre ele să fie mult mai mari. 

Un alt exemplu ar fi mult-discutata problemă 
legată de aderarea Turciei la Uniunea 
Europeană. Nu este îndeajuns să se ţină cont 
doar de criza economică actuală şi de provocările 
uriaşe pentru sistemul birocratic de la Bruxelles. 
Trebuie să se acorde atenţie şi faptului că odată 
cu intrarea Turciei în UE, graniţele noii Europe 
vor fi în Orientul Mijlociu, destul de aproape de 
zone fierbinţi, cu conflicte. Pe de altă parte, valu- 
rile de imigranţi musulmani ar fi din ce în ce mai 
mari, iar Europa în momentul de faţă nu este 
pregătită să facă faţă unei asemenea creşteri de 


populaţie, fiind încă afectată de criza economică 
mondială. 

La fel se întâmplă şi în relaţia China - 
America. Statisticile ne arată că, din punct de ve- 
dere economic, situaţia Chinei este din ce în ce 
mai bună, în ciuda crizei financiare globale: „Con- 
form datelor Fondului Monetar International, 
China va depăşi Statele Unite Ale Americii (din 
punct de vedere al parităţii puterii de cumpărare), 
fiind cea mai mare economie mondială în 2017". 
O altă variantă ar fi că „Potrivit opiniei analiştilor 
economici de la Banca de Investiţii Goldman 
Sachs — J. O'Neil, D. Wilson şi R. Purushotaman 
-, pornind de la actuala rată de creştere, eco- 
nomia Chinei o va depăşi pe cea a SUA în 2041, 
iar India, având avantajul unei populaţii tinere, o 
va urma îndeaproape. Conform specialistului 
Vasile Nazare, la vârf, ierarhia va arăta după cum 
urmează: China, SUA, India şi Japonia”?. Însă, 
pentru a accede spre rolul de superputere, China 
are nevoie nu doar de o creştere substanţială a 
PIB-ului. Pe plan extern, ea are de luptat cu o in- 
fluentă politică americană în zonă, cu superio- 
ritatea militară a acesteia şi, după cum vom de- 
monstra în articolul de faţă, cu marea influenţă 
economică pe care Statele Unite o au asupra 
Chinei. Mai mult, modelul cultural american a fost 
exportat în întreaga lume în ultimele decenii şi 
exploatat la nivel de marketing (Coca-Cola, 
McDonald's, muzica Pop, s.a.) spre deosebire de 
cel chinez, care este interiorizat şi greu accesibil 
străinilor. Dacă facem o comparaţie, aproape în- 
treaga planetă caută să se asocieze cu ideea de 
vis american, cu acel nivel de trai ridicat care este 

întâlnit în rândul clasei de mijloc americane. Deşi 
modelul cultural tradiţional chinez se bazează pe 
contemplare, problemele de care se loveşte cu 
adevărat China în realitate pun în umbră acest 
aspect. Sub nicio formă nu va vrea cineva să 
tindă spre sărăcia cu care se confruntă majori- 
tatea populaţiei din China. „Pentru a accede la 
poziţia de putere, un stat trebuie să satisfacă 
anumite exigente de ordin cantitativ şi calitativ pri- 
vind: populaţia, gradul de dezvoltare economică, 
suprafaţa teritoriului naţional, capacitatea militară 
(puterea nucleară fiind hotărâtoare), poziţia geo- 
grafică, capacitatea de a lua decizii şi a le trans- 
forma în fapte”. Cu alte cuvinte, China întâmpină 
grave probleme cu privire la sărăcie, în principal 
degajată de populaţia uriaşă şi de lipsa unor 
politici sociale adecvate. Deşi SUA are la rândul 
ei probleme de ordin economic şi social, acestea 
sunt mult mai mici comparativ cu cele ale Chinei. 

„Alvin Toffler în lucrarea sa Puterea în 
Mişcare, raportându-se la noul mediu de securi- 
tate, sublinia importanța următoarelor trei dimen- 
siuni: potenţialul militar, capacităţile economico-fi- 
nanciare, potenţialul tehnico-ştiinţific şi informa- 
tional. «Puterea de cea mai înaltă calitate provine 
din aplicarea cunoaşterii», completa autorul. lar 
controlul acesteia devine «nodul gordian al luptei 
mondiale de mâine pentru putere, în toate institu- 
tiile omeneşti (...), cunoaşterea, sursa puterii de 
cea mai înaltă calitate, câştigă în importanţă cu 
cea mai fugară nanosecundă (...), reprezintă 
«factorul k» al luptelor globale pentru putere”. 
Cunoaşterea despre care se vorbeşte a fost ex- 
ploatată la maxim pe parcursul istoriei americane 
prin fenomenul numit „scurgerea creierelor” (în 
engleză — „brain drain”). Americanii au ştiut me- 
reu că pentru a fi înaintea celorlalţi este necesar 
să „colecteze” cât mai multe elite de oriunde din 
lume, introducându-le în sistemul american. Ast- 
fel, începând de la domeniile ştiinţelor exacte, 
până la cel al securităţii, sistemul general ameri- 
can funcţionează cu ajutorul elitelor organice (du- 
pă modelul teoriei „elitelor organice” iniţiată de 
sociologul italian Vilfredo Pareto). 


1. Perspectiva politico-militară 


Cele două ţări au o evoluţie destul de diferită: 
China este unul dintre cele mai vechi state de pe 
continentul asiatic, pe când SUA au o istorie doar 
de câteva secole. 


Poziţia geografică, evenimente marcante din isto- 
rie (războaie, războaie civile, revolte), resursele 
naturale şi utilizarea lor, cultura celor două şi 
modul în care se raportează la existenţă au fă- 
cut ca la început de secol al XXI-lea, lumea să 
fie pusă faţă în faţă cu o nouă stare de multipo- 
larism. Este un uni-multipolarism*, deoarece 
China nu este singura ţară care înregistrează o 
creştere economică rapidă, fiind urmată îndea- 
proape de Brazilia şi India, care deşi au încă pro- 
bleme sociale serioase, numeroşi specialişti spun 
că urmează o evoluţie ascendentă pe scara eco- 
nomiei mondiale. Însă în momentul de faţă, sin- 
gura putere care se spune că în viitor ar fi capa- 
bilă să o depăşească pe cea americană este cea 
chineză. Aparent, lucrurile par a sta în acest fel. 
Însă, analizând mai atent fenomenul, China mai 
are multe praguri de trecut din toate punctele de 
vedere pentru a ajunge să concureze ca de la 
egal la egal cu Statele Unite. Din acest motiv, 
putem spune că ne confruntăm cu un sistem de 
uni-multipolarism. 

Evoluţia Americii este una total diferită de ce- 
lelalte. Ţară tânără, formată din cele 13 colonii 
europene britanice din vest, poziţia geografică i-a 
permis să ducă o politică izolaţionistă şi să se ex- 
tindă spre est fără ca puterile europene ale vre- 
murilor respective să intervină. Sub egida 
„Doctrinei Monroe”, Statele Unite au invocat ex- 
tinderea spre est ca făcând parte din politica sa 
internă. Poziţia geografică avantajoasă, izolată, 
înconjurată în ambele părţi de oceane şi lipsindu-i 
vecini cu care să-şi dispute teritorii, spre deose- 
bire de statele europene şi de cele asiatice, le-au 
oferit avantajul de a se dezvolta separat de con- 
flictele tipic europene şi de problemele din orice 
altă parte a lumii. „Până la începutul acestui se- 
col, în politica externă americană a predominat 
tendința izolaţionistă. Apoi, doi factori au proiectat 
America în relaţiile internaţionale: puterea sa, 
aflată în expansiune rapidă, şi colapsul treptat al 
sistemului internaţional cu centru în Europa”€. 

America a ieşit din izolaţionism odată cu pro- 
movarea excepţionalismului american invocat de 
către Woodrow Wilson. În 1917, comparativ cu 
statele europene, era mai puternică. Producţia 
acesteia depăşise producţia oricărui stat euro- 
pean. Excepţionalismul american era un concept 
cu totul nou şi era gata să răstoarne ordinea 
Lumii Vechi. Preşedintele Wilson vedea ţara sa 
ca având cele mai înalte idealuri şi era de datoria 


Radu PĂTRAŞCU este masterand la SNSPA, Relaţii Internaţionale şi Integrare Europeană — 


Analiza şi Soluţionarea Conflictelor, absolvent al Facultăţii de Sociologie şi Asistenţă Socială, 
Universitatea din Bucureşti. E-mail: radu_patrascu_m_g Qyahoo.com. 


COLOCVIU STRATEGIC Nr. 2, 2013 


3 


Americii să se implice în lume să răspândească 
ideile sale. Acesta a fost momentul când SUA a 
intrat pe scena internaţională, având un rol cru- 
cial. Politica externă americană funcţionează şi 
astăzi după idealismul wilsonian. 

O idee cu totul nouă pentru vremea respec- 
tivă a fost crearea Ligii Naţiunilor, idee aparţinând 
preşedintelui american Woodrow Wilson la finalul 
războiului. Liga avea rolul de a stopa cu orice preţ 
un nou război, în special o conflagrație mondială 
de tipul celei din 1914-1918. Se mergea, asemă- 
nător principiilor Organizaţiei Naţiunilor Unite de 
astăzi, pe ideea de securitate colectivă. Însă spre 
deosebire de ONU, unul din defectele Ligii Naţiu- 
nilor a fost acela că fiecare ţară, indiferent de 
puterea sa, deţinea drepturi egale cu celelalte şi 
avea drept de veto. Mai mult decât atât, chiar 
SUA, ţara care înființase Liga, s-a retras la un 
moment dat. Fiind lipsită de puterile importante 
ale lumii, Liga a devenit ineficientă, astfel s-a 
ajuns la declanşarea Celui De-al Doilea Război 
Mondial. 

Cel De-al Doilea Război Mondial a fost mo- 
mentul decisiv în care s-a văzut adevărata putere 
a Statelor Unite ale Americii. Sub conducerea 
administraţiei Roosevelt, implicarea Americii în 
război a schimbat total cursul evenimentelor. 
Stalin, în momentul în care a realizat că America 
intrase în război de partea aliaţilor, a fost ferm 
convins că zarurile fuseseră aruncate. Tripla Axă 
(Berlin-Roma-Tokyo) urma să fie înfrântă. Aliaţii 
aveau să câştige războiul. 

La finalul războiului, America a avut de în- 
fruntat una din cele mai mari provocări din istoria 
sa. Proaspăt ieşită dintr-un război total, a avut to- 
tuşi capacitatea de a ajuta reconstrucţia econo- 
mică vest-europeană prin planul Marshall. Însă 
provocarea vine chiar din partea unui aliat din 
timpul războiului, o Uniune Sovietică comunistă, 
ale cărei principii contraziceau total principiile 
americane wilsoniene. Însă URSS-ul nu era sin- 
gurul inamic al Statelor Unite. China, după război, 
făcea parte din Cei Patru Poliţişti (alături de SUA, 
URSS şi Marea Britanie) însărcinaţi cu asigurarea 
păcii în lume. Dar odată cu preluarea puterii de la 
Beijing de către comunişti în 1953, China a trecut 
de cealaltă parte a baricadei. Confruntări directe 
între cele două state, China şi SUA, au avut loc în 
timpul războiului din Coreea, moment în care for- 
tele combatante americane s-au dovedit a fi 
superioare celor chineze. 

America a avut mereu momente cruciale pe 
care le-a gestionat mai mult sau mai puţin bine. 
Unul din eşecurile înregistrate în timpul Răz- 
boiului Rece a fost Războiul din Vietnam, când 
nord-vietnamezii şi trupele lor de gherilă au primit 


continuu ajutor logistic militar din partea URSS- 
ului şi Chinei. Însă cu toate punctele de cotitură în 
care se părea că ar ieşi în pierdere, Statele Unite 
şi lumea democrată occidentală au învins comu- 
nismul. După 1991, se credea că unipolarismul 
american al momentului respectiv va dura o peri- 
oadă nelimitată de timp. Unii autori, printre care 
Fukuyama, au fost chiar de părere că acesta ar fi 
„sfârşitul istoriei”, punctul forte al evoluţiei ideolo- 
gice al omenirii. La momentul respectiv se vehi- 
cula că America probabil va avea nevoie de o 
schimbare a perspectivei asupra lumii. „Excepţio- 
nalismul american, care este baza indispensabilă 
pentru o politică externă wilsoniană, e aşadar 
probabil că va fi mai puţin relevant în secolul care 
urmează”. Noi provocări vor apărea, la care 
America va trebui să facă faţă adecvat: „Sub as- 
pect geopolitic, America este o insulă în largul 
marii mase continentale a Eurasiei, ale cărei re- 
surse şi populaţie le depăşesc cu mult pe cele ale 
Statelor Unite. Dominarea de către o singură pu- 
tere a oricăreia dintre cele două sfere principale 
ale Eurasiei — Europa şi Asia — rămâne o bună 
definiţie a pericolului strategic pentru America, cu 
sau fără Război Rece. Deoarece o asemenea 
grupare ar avea capacitatea să depăşească 
America economic şi, în cele din urmă, militar”. 
Insă, aceasta era viziunea lui Kissinger la mo- 
mentul căderii Cortinei de Fier. Din punct de ve- 
dere economic, America se pare că a reuşit să 
facă faţă noii provocări asiatice, după cum vom 
vedea în continuare, în pofida crizei declanşate în 
2008. Din punct de vedere strategic, statele din 
zona Asiei de Est şi de Sud-Est încă se tem de o 
extindere a Chinei, deşi unele au format alianţe 
cu aceasta (ASEAN+3 prin care statele mici din 
jurul Chinei reunite în formula ASEAN, au dorit 
întărirea relaţiilor cu China, Japonia şi Coreea de 
Sud tocmai pentru a înlătura ameninţarea ce 
venea din partea Marelui Dragon Asiatic — 
Republica Populară Chineză). Avantajul Statelor 
Unite ale Americii în zonă este că au fost incluse, 
alături de Rusia, în Summitul Asiei de Est (din 
care fac parte şi India, Australia şi Noua 
Zeelandă). Statele Unite au putut conta pe ţări 
precum India, Japonia şi Australia care au avut 
mereu nevoie de o alianţă cu America pentru a 
limita extinderea influenţei Chinei?. 

Henry Kissinger susţinea că „...umbra politi- 
că şi militară a Chinei va cădea asupra Asiei şi va 
afecta calculele celorlalte puteri, indiferent cât de 
stăpânită s-ar putea dovedi politica actuală a 
Chinei. Celelalte naţiuni ale Asiei se pare că vor 
căuta contraponderi la o Chină tot mai puternică, 
aşa cum fac deja cu privire la Japonia. Deşi nu o 
vor recunoaşte, naţiunile din Asia de Sud - Est 

includ până acum temutul Vietnam (temut din 
cauza războiului care a reprezentat o înfrângere 
pentru America) în gruparea lor (ASEAN) în mare 
măsură pentru a echilibra China şi Japonia. Şi tot 
acesta este motivul pentru care ASEAN cere 
Statelor Unite să rămână angajate în regiunea 
lor''0. Aceasta înseamnă că America are „sateliţi” 
în zonă, aliaţi ai săi care au nevoie de ea şi care 
se află chiar în „coasta” Chinei. Spre deosebire 
de ea, China nu are alianţe militare importante în 
zona Americii, atât de aproape de SUA. Rezultă 
de aici că poziţia strategică a Statelor Unite este 
mai avantajoasă decât cea a Chinei. 

Există totuşi păreri conform cărora dacă s- 
ar continua o anumită evoluţie regională a Chinei 
aceasta ar marca secolul al XXI-lea. China ar pu- 
tea înregistra cea mai mare evoluţie regională din 
lume din punct de vedere economic şi militar (es- 
te de părere Nicholas D. Kristof)'!. Mai mult decât 
atât, „Iniţierea şi extinderea organizaţiei de Coo- 
perare de la Shanghai (state membre: Rusia, 
China, Kazahstan, Kârghistan, Tadjikistan şi 
Uzbekistan; observatori: Afganistan, India, 
Pakistan, Iran şi Mongolia) se constituie ca o al- 
ternativă la extinderea UE şi NATO, contracarând 
interesele americane în Asia”. Însă toate aceste 
state, dacă este să facem o comparaţie, nu pot 
contrabalansa economiile dezvoltate ale SUA şi a 
statelor capitaliste din Vest, lucru ce este valabil 
şi din punct de vedere militar. Ele pot, cel mult, să 
devină o alianţă puternică în regiunea respectivă, 
însă alinierea lor sub umbrela Beijingului (cu ex- 
cepţia unora care sunt suficient de puternice pen- 
tru a mai avea nevoie de protecţie chineză) nu se 
va simţi prea mult la nivel global. Aceste state nu 
au o influenţă externă în special economică la fel 
de importantă în comparaţie cu celelalte din zonă 
care caută protecţie americană (statele din 
ASEAN, cu excepţia Indiei — care oricum este 
doar partener de dialog şi nu face parte din gru- 
parea respectivă —, care nu poate fi un aliat la fel 
de loial Americii cum sunt Japonia şi Australia). 

Din punct de vedere strategic şi geopolitic, 
SUA se află în avantaj faţă de China. Acelaşi lu- 
cru este valabil şi din punct de vedere al dotării şi 
tehnicii militare. Investiţiile americane în domeniul 
tehnologiei militare sunt uriaşe (investiţii ce au 
crescut începând cu momentul 2001 - atacul tero- 
rist de la 11 septembrie şi angajarea ţării în răz- 
boiul contra terorismului). Comparând bugetele 
militare ale celor două ţări din ultimii ani, vom ob- 
serva că SUA au din ce în ce mai mulţi bani pen- 
tru apărare: 400 de miliarde de dolari în 2004, 
462,8 miliarde de dolari în 2007, 481,4 miliarde 
de dolari în 2008; volumul cheltuielilor militare ale 
sale este echivalent cu cel al următoarelor 12-15 


state importante ale lumii’. De altfel, SUA face 
parte din cea mai mare alianţă militară din lume 
de la Al Doilea Război Mondial până în prezent, 
NATO, la al cărei buget participă decisiv (apro- 
ximativ 70% din bugetul NATO este susţinut de 
SUA). 

Spre deosebire de SUA, China, deşi alocă şi 
ea finanţe într-un trend crescător, a avut un buget 
militar de doar 15 miliarde de dolari în 2001, 30,7 
miliarde de dolari în 2002, 36,996 miliarde de do- 
lari în 2004. China înregistra în 2007 cel mai 
mare buget pentru apărare din Asia şi al patrulea 
din lume, însă comparativ cu SUA, bugetul Chinei 
la momentul respectiv era situat la aproximativ 
10% din cel al Pentagonului'“. Raportul dintre ce- 
le două este asemănător şi astăzi. 

Din punct de vedere al dotării şi al tehnolo- 
giei, SUA este net superioară, înregistrând tan- 
curi de ultimă oră, artilerie, avioane de luptă 
multirol, nave de război, etc., însă cel mai im- 
portant criteriu de diferenţiere este că SUA a câş- 
tigat bătălia cosmosului, deţinând tehnologie spa- 
țială la care China nu are acces. Ne referim la 
faptul că SUA deţine un satelit XSS-11 care bru- 
iază sateliții de recunoaştere şi comunicaţie ai 
altor state la proiectul „RODS FROM GOD” ce 
permite lansarea din spaţiu a unor cilindri de 
tungsten, care distrug ţintele de la sol cu o viteză 
impresionantă'5, la care s-ar putea adăuga şi avi- 
oanele invizibile de tip B-2, superioritatea nucle- 
ară — China deţine şi ea arme nucleare, însă deo- 
camdată programul nuclear al său nu este atât de 
avansat precum cel al Statelor Unite. „Potrivit 
unei statistici a Centrului pentru Apărare, China 
deţine 20 de arme strategice nucleare, compara- 
tiv cu 7.200 ale SUA sau cele 6.000 ale Rusiei”'® 
— şi capacitatea Statelor Unite de a construi 
scuturi antirachetă cu ajutorul rachetelor balistice. 

Intr-adevăr, ca număr de soldaţi, China are 
cea mai mare armată din lume (aproximativ 2 
milioane"), însă în secolul al XXI-lea superiori- 
tatea tehnologică primează. Pe plan mondial, 
China este o ţară puternică din punct de vedere 
militar - atât de puternică încât poate fi conside- 
rată un adversar de temut chiar şi pentru Statele 
Unite şi este capabilă să-şi protejeze destul de 
bine teritoriul naţional: „China este foarte grijulie 
cu ceea ce priveşte teritoriul său şi nimeni nu în- 
drăzneşte s-o contrazică sau s-o contracareze. 
Nici măcar Statele Unite ale Americii, o superpu- 
tere economică şi militară colosală, ce nu va 
putea fi ajunsă de nimeni în următoarea sută de 
ani"5. Cu toate acestea, China rămâne cel mult o 
mare putere, însă nu superputere. Henry 
Kissinger afirma că „Pentru a fi mare (...) o natiu- 
ne trebuie să fie puternică sub toate aspectele: 

economic, politic, militar, ştiinţific, tehnologic”?. 


Chinei îi lipsesc multe din calităţile de super- 
putere. 

Abordând un alt aspect-cheie, putem afirma 
că politica externă a Statelor Unite este mult mai 
bine coordonată comparativ cu cea a Chinei. 
Funcţionând, în general, după principiile idealis- 
mul wilsonian, Statele Unite consideră că rolul 
său în echilibrul global este major. De altfel, este 
singura ţară capabilă să intervină militar oriunde 
în lume, sub egida ONU (războiul din Iugoslavia 
din '99), sub egida acordurilor şi angajamentelor 
din NATO (războiul din Afganistan din 2001), ori 
chiar de una singură dacă este cazul (alături de o 
parte din aliaţi — războiul din Irak din 2003). 
China, în general, funcţionează după principiul de 
a nu purta războaie în zone îndepărtate din punct 
de vedere geografic. „Asistăm astăzi la o unipola- 
ritate de tranziţie în care SUA a rămas singura 
« superputere care poate folosi forța, sub egida 
ONU, oriunde în lume»", ar fi de părere unii cer- 
cetători. De aici, putem înţelege starea de uni- 
multipolarism în care ne aflăm în prezent. 


2. Perspectiva socio-economică 
şi culturală 


În prezent, SUA este prima economie a lumii, 
cu un Produs Intern Brut de peste 14 mii de 
miliarde de dolari. PIB-ul Chinei este de 5,92 de 
mii de miliarde de dolari — 10 mii de miliarde de 
dolari în preţuri comparabile. Evoluţia PIB-ului 
său (de aproximativ 8% pe an) a făcut ca în 2009 
să depăşească Germania, iar în 2010 şi Japonia, 
devenind a doua economie mondială”. 

Între cele două economii, cea chineză şi cea 
americană, există o strânsă interdependenţă. 
America investeşte, China produce, iar apoi ex- 
portă. În China, SUA (şi alte mari puteri: 
Australia, Canada, Uniunea Europeană etc.) gă- 
seşte mână de lucru ieftină. Din acest motiv, ma- 
joritatea zonei dezvoltate a Chinei (partea de Sud 
şi zona Shanghai) este rezultatul investiţiilor occi- 
dentale (în special americană). Aşa se explică şi 
diferenţa uriaşă dintre zonele respective şi cele 
din nord — unde nivelul de sărăcie este foarte 
ridicat. 

China este primul exportator al lumii, de unde 
rezultă că are o piaţă internă insuficientă. Creş- 
terea ei, până de curând, s-a bazat pe satisface- 
rea nevoilor de consum ale altora, în special ale 
occidentalilor. O parte importantă din producţia sa 
contribuie la Produsul naţional al statelor occi- 
dentale??. În China se produce mult, dar nu se 
consumă. În SUA, spre deosebire de China, con- 
tribuţia consumului privat la PIB ajunge la 70% 


din PIB. China, însă, mai are foarte mult de recu- 
perat în termenii capacităţii de utilizare a resursei 
interne. Prin urmare, aşa-zisa creştere econo- 
mică a Chinei se face pe seama omului de rând, 
prin sacrificiu”. 

Producţia este procesul prin care se produc 
bunuri şi utilităţi din/prin muncă, capital, pământ. 
Variația producţiei este în funcţie de forţa de 
muncă. Este adevărat, China are cea mai mare 
forţă de muncă, însă cu cât se munceşte mai 
mult, cu atât creşte producţia până la un moment 
dat, moment în care mai multă muncă înseamnă 
ineficientă (producţia marginală a muncii)”. Pro- 
ducţia marginală a muncii, conform lui Krugman, 
reprezintă ultima unitate produsă de ultima uni- 
tate de muncă depusă”. 

China înregistrează în ultimii ani o creştere 
spectaculoasă a PIB-ului. Însă nu PIB-ul repre- 
zintă starea economică a unei naţiuni de fapt, 
întrucât PNB-ul (Produsul Naţional Brut) este de 
o importanţă mai mare. Spre deosebire de Produ- 
sul Intern Brut, care înseamnă întreaga producţie 
de bunuri şi servicii pe cuprinsul unui an al unei 
ţări, Produsul Naţional Brut este PIB plus câştigu- 
rile de capital realizate prin investiţii în străinătate 
şi câştigurile particulare provenite din ţara de ori- 
gine, aşa încât PNB se realizează nu doar în ţară, 
cât şi în afara acesteia*%. Spre exemplu, putem 
compara preţul unui hamburger în cele două ţări, 
pentru a măsura paritatea. Folosim PIB-ul în pu- 
tere comparabilă de cumpărare (Purchasing 
Power Parity — PPP). Presupunem că nu toate 
valutele flotează liber, astfel introducându-se dis- 
torsiuni în măsurarea PIB. Prin urmare, putem 
trage concluzia că raportul real dintre cele două 
valute este raportul dintre costul produsului în 
moneda ţării cu nr. 1 şi costul produsului în 
moneda ţării cu nr. 27. 

Schimbul internaţional dintre două state are 
drept scop creşterea bunăstării naţionale. Însă în 
relaţia de schimb China-America, bunăstarea 
naţională creşte doar în cazul celei de-a doua. 
Schimbul respectiv contribuie la creşterea PIB- 
ului Chinei, însă după cum am arătat mai sus, 
aceasta se realizează în detrimentul individului de 
rând, muncitorului care practic produce. Bunăs- 
tarea naţională în China nu este simțită în urma 
schimbului respectiv. Prin urmare, China are o 
creştere economică artificială. 

China exportă foarte mult, însă nu importă la 
fel de mult. Astfel, balanţa comercială a Chinei, 
care este determinată de raportul dintre export şi 
import, este deficitară. Spre deosebire de ea, 
SUA are o balanţă comercială mai bună, întrucât 
importurile (care se fac în marea majoritate din 
China) sunt la fel de mari ca şi exporturile. La fel 

este şi cu echilibrul în rândul clasei de mijloc. 
Spre exemplu, dacă în 2009 în SUA au falimentat 
aproximativ 3 milioane de firme, alte 3 milioane 
au fost înfiinţate. Însă nici aici situaţia nu este 
prea bună. Criza economică actuală a apărut din 
cauză că lumea a cheltuit mult mai mult decât 
veniturile încasate, astfel crescând deficitul buge- 
tar. Practic, lumea era mai bogată, însă era mai 
bogată pe datorie. Acest lucru a fost posibil prin 
împrumuturile prin credit. In prezent, SUA este 
una din ţările cu cele mai mari datorii. Totodată, 
prin extinderea capitalismului, marile companii 
occidentale, în special cele americane practic 
consumă „substanţa socială” a economiilor emer- 
gente ale lumii. SUA este singura ţară din lume 
care are capacitatea de a-şi controla cursul mo- 
nedei. Când cursul de schimb este favorabil mo- 
nedei naţionale, atunci moneda este puternică. 
Însă o monedă prea puternică poate dăuna ex- 
porturilor, care devin prea scumpe, şi favorizează 
importurile, care devin prea ieftine, astfel dere- 
glându-se balanţa comercială şi cea bugetară. 
Din acest motiv, SUA îşi menţine dolarul la un 
preţ mai mic decât euro. Este unul din motivele 
pentru care barilul de petrol se măsoară în dolari 
şi nu în altă monedă. China, cu toate că a acu- 
mulat mari rezerve de dolari, acesta nu poate fi 
considerat un avantaj tocmai din motivul explicat 
mai sus. 

O ţară este cu atât mai dezvoltată cu cât are 
o clasă de mijloc mai puternică. Statele Unite ale 
Americii au cea mai puternică clasă de mijloc. 
Comparativ cu oricare alt stat, în SUA, majoritat- 
ea cetăţenilor fac parte din clasa de mijloc. O mi- 
că parte a populaţiei trăieşte în sărăcie, şi o mică 
parte în bogăţie, comparativ cu majoritatea. Clasa 
de mijloc americană are însă şi o gândire politică 
dezvoltată, deşi media are o influenţă uriaşă. La 
polul opus, în China clasa de mijloc trăieşte în să- 
răcie, şi doar o mică parte a populaţiei este boga- 
tă (de regulă în zona de Sud, care este predomi- 
nant dezvoltată în urma investiţiilor occidentale). 

Pericolul ce poate provoca detronarea Ame- 
ricii din fruntea clasamentelor vine însă din inte- 
rior, nu din exterior. Precum Imperiul Roman sau 
URSS-ul, care nu şi-au mai putut controla expan- 
siunea, la fel se întâmplă şi în cazul SUA. Deose- 
birea este că în SUA nu vorbim de expansiune 
teritorială, ci economică. Nu există adversar ex- 
tern la ora actuală capabil să înfrângă SUA. Însă 
cel mai de temut adversar al său se găseşte chiar 
în interiorul acesteia, prin creşterea inegalităţii 
sociale. În anii '70, diferenţa dintre cei mai bogaţi 
americani şi clasa de mijloc nu era atât de mare 
ca în anii 2000. „In SUA — „polul clasei de mijloc” 
— în 2006, cei mai bogaţi dintre americani, 0.1% 


au câştigat de 77 de ori mai mult decât 90% din- 
tre concetăţeni, fată de 20 de ori în 1979"%. 
Aceşti cei mai bogaţi americani sunt de fapt pro- 
prietarii marilor companii, care execută schimburi 
internaţionale cu celelalte state şi de care depin- 
de în bună măsură puterea economică a întregii 
naţiuni. Slăbirea clasei de mijloc americane de 
către înşişi cei mai bogaţi locuitori ai săi poate fi 
motivul detronării Statelor Unite ale Americii din 
poziţia de prima putere mondială. O clasă de mij- 
loc puternică reprezintă o democraţie sănătoasă. 
Unele studii „plasează dimensiunile clasei de mij- 
loc din SUA între 75% şi 125% din mediana veni- 
turilor*?. „Degradarea clasei de mijloc americane 
a început să se producă de când aceasta s-a 
transformat dintr-o clasă de iniţiativă în una de 
consum şi de timp liber. Evoluţia clasei de mijloc 
s-a oprit ... însă finaliştii fac parte din minoritatea 
celor care au pus mâna pe cea mai mare parte 
din creşterea veniturilor din ultima perioadă 
sunt aceeaşi finalişti care propovăduiau piaţa li- 
beră şi care acum depind de populaţie pentru a 
supraviețui cu costuri de trilioane de dolar“. 
Acestea sunt practic adevăratele probleme ale e- 
conomiei americane. Clasa de mijloc este în scă- 
dere, însă se menţine la un nivel ridicat compa- 
rativ cu alte state, în special cu China, unde clasa 
de mijloc trăieşte în sărăcie. În China, drepturile 
omului nu contează. Viaţa individului ca atare nu 
este importantă pentru guvern. Lipsesc politicile 
sociale ce ar putea veni în folosul individului. Fac- 
torul demografic este una din marile probleme ale 
acestei ţări. Având o populaţie numeroasă, guver- 
nul nu a fost capabil de a aloca resursele cores- 
punzător. În schimb, statul se confruntă cu mii de 
revolte anual?'. Guvernul nu se bucură de legiti- 
mitate în faţa cetăţenilor săi. Astfel, chinezii au 
început să emigreze spre occident, sperând la un 
nivel de trai mai bun. Forţa de muncă este deo- 
sebit de productivă, dar foarte ieftină. 

Deşi confruntându-se cu asemenea proble- 
me grave, Republica Populară Chineză preferă 
să concureze cu America şi speră să o depă- 
şească. Astfel investeşte în diverse programe 
spaţiale şi diverse cercetări ce implică costuri uri- 
aşe (Academia de Ştiinţe din China investeşte su- 
te de milioane de dolari într-un proiect pentru 
conceperea unei noi generaţii de reactoare pe 
bază de toriu care produc mai puţine deşeuri to- 
xice“?), cu toate că adevăratele probleme ale sale 
sunt mult mai grave şi prin asemenea investiţii îşi 
distrage atenţia de la ele. 

Unul din momentele de început când econo- 
mia chineză a intrat în contact cu cea americană 
o reprezintă anul 1969, când SUA a căutat să 
atragă China de partea sa în lupta cu URSS-ul. 

. Statele Unite au anunţat în luna iulie 1969 o 
serie de iniţiative unilaterale pentru a marca 
schimbarea de atitudine (fată de China). Interdic- 
tia dată americanilor de a călători în China a fost 
eliminată; americanilor li se permitea să aducă în 
Statele Unite bunuri fabricate în China în valoare 
de până la 100 de dolari; şi au fost autorizate ex- 
porturi navale limitate de grâne americane către 
China. Deşi nesemnificative în sine, aceste mă- 
suri erau menite să exprime noua atitudine a 
Americii. Era vorba de o atitudine „prietenoa- 
să”, în care măsurile luate de America în dome- 
niul economic erau „menite să ajute poporul chi- 
nez de pe continent să-şi amintească de prietenia 
noastră istorică faţă de er. 

Pentru a exemplifica modul în care marile 
companii occidentale (în special cele americane) 
profită de situaţia din China, vom folosi modelul 
Apple. Compania îşi produce telefoanele în China 
comunistă (Foxconn, Taiwan), folosind compo- 
nente din Japonia, Taiwan, SUA, Italia. Costurile 
de producţie sunt de 178 de dolari, iar produsul 
se vinde cu 560 de dolari. Din cei 178 de dolari, 
costurile Apple cu producţia din China sunt de 7 
dolari pe unitate, iar profiturile companiei taiwa- 
neze sunt tot de 7 dolari pe unitate. Aşadar, unde 
se duce marea parte a profitului unui telefon? Evi- 
dent se întoarce la firma mamă în America, la 
Apple, contribuind la creşterea acesteia“. Impli- 
caţiile sociale ale exemplului menţionat pot fi 
dezastruoase. In procesul de globalizare, venitu- 
rile nu se distribuie conform cu munca. Globali- 
zarea creşte nivelul de trai, dar costurile sociale 
pot fi foarte mari. Astfel, calitatea vieţii poate scă- 
dea, în pofida faptului că veniturile cresc, în ţările 
sărace (cum este şi China). Cel mai avansat pro- 
dus pentru pieţele care şi-l pot permite este ade- 
seori realizat prin muncă dependentă de tip sala- 
horie în Orient. De la munca dependentă rezultă 
surmenajul social; oamenii nu se bucură de pro- 
dusul muncii lor; la toate acestea se mai adaugă 
şi numărul mare de ore lucrate, condiţiile grele de 
muncă, salariul mic; în acest mod se poate ajun- 
ge foarte uşor la sinucidere. În ultimii 50 de ani, 
rata sinuciderilor în China a crescut cu 60%%. 
Principalii exportatori pentru China, în valori 
absolute, sunt SUA, Japonia şi Uniunea Euro- 
peană. În raport cu propriile economii, ponderea 
exporturilor în China sunt sub 2,2% din PIB. Eco- 
nomiile competitive exportă valori foarte mari la 
volume fizice reduse?” 

CONCLUZII ŞI PROPUNERI: 


Datorită expansionismului economic şi cultural, prin aplicarea principiilor wilsoniene, prin 
afacerile internaţionale de succes, prin superioritatea tehnologică şi prin modul în care marile 
companii cooperează cu instituţiile importante ale statului, Statele Unite ale Americii nu vor putea fi 
depăşite în viitorul apropiat de nicio altă mare putere. America rămâne şi la începutul secolului al 
XXI-lea heghemonul global, deşi ridicarea unor noi centre de putere pot face posibilă apariţia unui 
sistem mondial uni-multipolar, o lume în care există numeroase de putere, însă Statele Unite 
rămân cel mai important. Cu toate că SUA se confruntă cu probleme mari la ora actuală, statele 
care ar putea să le ia locul de superputere întâmpină dificultăţi şi mai mari. Mulţi specialişti, în ciuda 
faptului că se îndoiesc de menţinerea superiorității americane, totuşi afirmă că cel puţin pentru 
moment, SUA au reuşit să deţină supremaţia din aproape toate perspectivele. „Ramonet, deşi o 
considera putere nehegemonă, identifică şi aduce în discuţie alţi factori care-i vor menţine aproape 
intact statutul de superputere mondială: seductia modelului de societate, monopolul industriei 
imaginarului şi dominaţia lingvistică, triumful culturii globale pe care o cultivă, forța militară şi 
aerospațială, promovarea noii paradigme PPII (planetar, permanent, imediat, imaterial)”. 

Pentru a fi putere regională un stat are nevoie de o influenţă economică asupra celor din jur, 
să fie bine integrat în sistemul internaţional de schimburi şi, eventual, de o armată puternică. Însă 
pentru a juca rolul de superputere la nivel global, este necesar nu doar ca puterea militară şi 
economică să fie net superioare celorlalte ţări, ci modelul cultural şi ideologia pe care le propune 
acel stat să fie adoptate de ceilalţi. Nu aplicând conceptul hard power — deoarece dacă se încearcă 
o cucerire făcând apel la forţa fizică, este în instinctul ființei umane de a se opune când i se impune 
ceva. Însă acapararea celorlalți prin implementarea propriului model cultural situează o naţiune 
deasupra celorlalte, iar acestea o vor lua drept model de dezvoltare (conceptul de smart power — 
îmbinarea conceptului de hard power cu cel de soft power). Imbinând toate aspectele respective, 
un singur stat poate ajunge heghemon global. „Rolul de lider mondial presupune credibilitate, 
capacitate de decizie şi mijloacele necesare soluționării problemelor prezente şi viitoare la nivel 
naţional şi internaţional.” În opinia noastră, China, dacă îşi va liberaliza complet economia, nu va 
putea face faţă colosului american şi să rivalizeze cu insul de pe Wall Street, care caută continuu 
să consume şi are întreaga istorie a capitalismului în spate. Capitalismul este creat şi promovat de 
societăţile occidentale, în primul rând de cea americană, nu de China. Având în vedere această 
consideraţie, o posibilă soluţie pentru China ar fi să îşi închidă complet piaţa şi să redevină 
economie centralizată în adevăratul sens al cuvântului. Însă rămâne de văzut ce se va întâmpla cu 
cele două şi cum strânsa legătură dintre ele va influenţa întreaga lume. 

